দিব্যি আছেন করিনা কপূর। কাজের চাপ নেই। বন্ধুদের সঙ্গে সময় কাটাচ্ছেন। যা খুশি খাচ্ছেন। কিন্তু বেবি শাওয়ারের নাকি মুড নেই তাঁর!
ডিসেম্বরে করিনার ডেলিভারির তারিখ। তাঁর শাশুড়ি শর্মিলা ঠাকুরেরও নাকি বেবি শাওয়ার নিয়ে খুব একটা মাথাব্যথা নেই। এমনিতেই করিনার প্রেগন্যান্সি নিয়ে জোরদার চর্চা চলছে। সন্তানের লিঙ্গ নির্ধারণ হয়ে গিয়েছে, তার নামও ঠিক করে ফেলা হয়েছে— এসব গুজবে সইফ আলি খান জল ঢেলেছেন সম্প্রতি। করিনা হয়তো সেই চর্চার আগুনে ঘি ঢালতে চান না বলেই আর অনুষ্ঠানের ধার মাড়াচ্ছেন না। তবে বেগম তো। শেষ মুহূর্তে হয়তো মর্জি বদলে বড়সড় বেবি শাওয়ার করে তাক লাগিয়ে দেবেন সকলকে! বন্ধুরা জানিয়েছেন, সে সম্ভাবনাও রয়েছে।


নতুন ছবিতে একসঙ্গে নেই রণবীর-দীপিকা
সঞ্জয় লীলা বনশালীর ‘পদ্মাবতী’তে রণবীর সিংহ এবং দীপিকা পাড়ুকোনের একসঙ্গে কোনও দৃশ্য নেই। 
ছবিতে দীপিকার বিপরীতে শাহিদ কপূর। আলাউদ্দিন খিলজির চরিত্রে রণবীর। ইতিহাস বলে, আলাউদ্দিন এবং পদ্মাবতী কখনও মুখোমুখি হননি। তা সত্ত্বেও অনেকের আশা ছিল, রণবীর-দীপিকার রোম্যান্স দেখাতে ছবিতে অন্তত একটা স্বপ্নদৃশ্য রাখবেন পরিচালক সঞ্জয় লীলা বনশালী। কিন্তু সে গুড়ে বালি! সঞ্জয়ের তরফে জানিয়ে দেওয়া হয়েছে, ইতিহাসকে কোনওভাবে বিকৃত করা হবে না ‘পদ্মাবতী’তে।

বরুণ-আলিয়ার ছবির ফার্স্ট লুক টুইট করলেন কর্ণ 
টুইটারে ‘বদ্রীনাথ কি দুলহনিয়া’র ফার্স্ট লুক প্রকাশ করলেন কর্ণ জোহর। 
আলিয়া ভট্ট আর বরুণ ধবনের ছবি টুইট করে লিখেছেন, ‘ফার্স্ট লুক! হাম্পটি শর্মা কি দুলহনিয়া ফ্র্যাঞ্চাইজিকে এগিয়ে নিয়ে যাচ্ছি’! আপাতত সিঙ্গাপুরে চলছে শ্যুটিং। এই ছবিও সেই শিডিউলের। একই ছবি টুইট করেছেন বরুণও। সঙ্গে আরেকটি ছবি, যেখানে বরুণ এবং আলিয়া সিঙ্গাপুরের রাস্তায় সেগওয়ে বোর্ডে চ়ড়ে যাচ্ছেন! ক্যাপশন, ‘সিঙ্গাপুর ডায়েরিজ’।